Kim Edberg Andersen (NB), 2023-10-26:
Tak for det, fru formand.
Hold da op, hvor kan man lige sådan smide tingene sammen på en måde, og så slipper man lidt hurtigere af sted sådan som regering, og så står alle ordførerne herinde og har ganske få minutter til at fortælle, hvad de synes om det hele, og egentlig endnu færre minutter til at spørge ind til de forskellige dele.
Og det er ikke kun vedrørende denne minister.
Nu er jeg jo heldigvis ordfører for det hele, så det prøvede jeg også hele formiddagen på andre områder, hvor man også havde bunkeforslag efter bunkeforslag.
Det er en uskik, og det må jeg helt officielt bede formanden i formandsstolen om at få talt med regeringen om.
Det er en uskik.
Man kan sige, at som udgangspunkt kan Nye Borgerlige jo sagtens stille sig herop og sige, at det er godt, at der er en stramning – det kommer ikke bag på nogen – men der er jo noget i det her, som er sådan ren skueproces.
Der giver jeg De Radikales ordfører ret med hensyn til den her 10-årsregel.
Det er så af en anden grund, jeg er uenig i den, kan man sige, men det, der er i det, og som er hele realiteten i det, kommer ikke til at betyde noget som helst, fordi de her konventionsglade regeringspartier alle sammen godt ved, at hvis der er en, der har været her i 10 år, kommer det jo ikke til at betyde noget som helst, at han rejser hjem til sin syge mor eller tager på ferierejse 6-8 gange om året eller tager 6 måneder hjem i vinterperioden.
Det er jo ligegyldigt, for nede i EU-Domstolen er de rigtig gode til at sige, at bare du har besøgt den lokale McDonald's to gange, har du stærkere tilknytning til Danmark, end du har til hjemlandet.
Så der skal jo nærmest ingenting til.
Så chancen for, at vi så efter 10 år ikke får smidt den tilbage i hovedet, er jo nærmest lig nul, og så er det jo noget pjatværk at gøre.
Det er vi jo til forskel fra Moderaterne ikke bange for at have en holdning til.
Vi har ikke problemer med, at folk er her og forsørger sig selv og sådan noget, men vi er heller ikke bange for at sige, hvad der skal til, for at vi egentlig ikke har lyst til, at de er her mere.
Jeg kunne også godt høre, at vi var ude at snakke i sådan retoriske spidsfindigheder med Moderaterne om, at man ikke snakkede om at smide folk ud.
Jeg er helt sikker på, at hvis man sender folk hjem, som Moderaterne gør, og folk modtager sådan en besked, så føler folk sig smidt ud.
Så er det vist færdigdiskuteret i forhold til retorikken.
Når vi kommer til at støtte forslaget, er det dybest set, fordi vi går ind for det, for vi ved, at der er nogle problemstillinger.
Vi kommer faktisk også til at gå ind for transportøransvaret, for vi har ingen tiltro til, at det bliver tjekket, hvis vi fjerner det fra de private virksomheder, som det faktisk er en byrde for – og det er vi jo normalvis ikke tilhængere af.
Jeg bliver bare nødt til at sige, at med min historik i politik er jeg helt sikker på, at hvis vi fjerner det fra de private, bliver det i hvert fald slet ikke tjekket.
Det er nok min bekymring.
Og så er det jo det værste af to onder, at de private må løfte opgaven, men vi går jo ind for decentralisering og liberalisering af mange ting, så vi kunne også liberalisere den ydre adgangskontrol til det indre marked i EU.
Hvis vi privatiserede det, kunne det være, vi fik et system, der virkede.
Det er bare en strøtanke, som udlændingeministeren så kan tage med videre.
I Nye Borgerlige kommer vi til at støtte forslaget, men vi er meget, meget kritiske over for, at regeringen hele dagen i dag og også de andre dage, vi har været her, bliver ved med at bunke ting sammen, som faktisk ikke hører sammen, i de samme lovforslag.
Det synes vi er stærkt kritisabelt.
Og jeg håber virkelig, at regeringen vil dele det op, og jeg er jo en af dem, der kommer til at sidde her allerlængst, og jeg skal nok blive her, hvis I deler det op.
Tak for ordet.